                         Δελτίο τύπου για την ημερίδα της 17ης Νοεμβρίου 2017
[bookmark: _GoBack]Με μεγάλη επιτυχία διεξήχθη στην κατάμεστη αίθουσα Πολλαπλών Χρήσεων του κτηρίου Κλεόβουλος η επιστημονική ημερίδα που οργάνωσε το Εργαστήριο Ιστορίας και Κοινωνικών Επιστημών του Παιδαγωγικού Τμήματος Δημοτικής Εκπαίδευσης της Σχολής Ανθρωπιστικών Επιστημών του Πανεπιστημίου Αιγαίου με τίτλο: «Η Δικτατορία 1967-1974. Καταστολή, μετασχηματισμοί, αντιστασιακοί θύλακες, εξέγερση». Στην εκδήλωση παρευρέθηκαν και απηύθηναν χαιρετισμό οι βουλευτές κκ. Δημήτριος Γάκης (που εκπροσώπησε και τον πρόεδρο της Βουλής των Ελλήνων) και Μάνος Κόνσολας, ενώ διαβάστηκε και ο χαιρετισμός του υφυπουργού Εμπορικής Ναυτιλίας κ. Νεκτάριου Σαντορινιού. Εκ μέρους της Περιφέρειας Νοτίου Αιγαίου χαιρετισμό απηύθυνε η κ. Χαρούλα Γιασιράνη. Το κοινό, κυρίως φοιτητές και εκπαιδευτικοί, παρακολούθησε με αμείωτο ενδιαφέρον τις εμπεριστατωμένες ανακοινώσεις, που οι περισσότερες φώτισαν άγνωστες όψεις της περιόδου, ενώ η συζήτηση υπήρξε ουσιαστική και γόνιμη. Παράλληλα με τη διεξαγωγή της ημερίδας, εγκαινιάστηκε και άρχισε να λειτουργεί η θεματολογικά συναφής κινητή Έκθεση του Ιδρύματος της Βουλής των Ελλήνων που τιτλοφορείται «Σκοτεινή Επταετία». Η Έκθεση φιλοξενείται στο φουαγιέ της αίθουσας Πολλαπλών Χρήσεων και θα διαρκέσει τουλάχιστον δύο μήνες. Σκοπός των οργανωτών είναι να ξεναγηθούν σε αυτή κατά κύριο λόγο μαθητές και μαθήτριες της ΣΤ Δημοτικού και της Γ Γυμνασίου. Οι ξεναγήσεις θα γίνονται από φοιτητές και φοιτήτριες του ΠΤΔΕ κατόπιν συνεργασίας με το Εργαστήριο Ιστορίας και Κοινωνικών Επιστημών, την Κοσμητεία της Σχολής και τους σχολικούς συμβούλους Πρωτοβάθμιας και Δευτεροβάθμιας Εκπαίδευσης.      


